Analiza zakonodaje izbranega primera

Pravni vidik mora priti do izraza *v okviru izbranega primera*. Konkretni primer ovrednotite s pravnega vidika: predstavite pravne vire (zakone, podzakonske določbe, itd.), ki so pomembni za odločitev, vprašanja, ki so se postavila pri reševanju problema, dileme, ter pravne rešitve v skladu z veljavno ureditvijo, dodajte tudi vaše ocene, kritična razmišljanja, ali se vam zdi pravna ureditev ustrezna, ali opazite kakšne pomanjkljivosti, kako bi problem ustrezneje pravno uredili, predlagajte nove rešitve, itd.

Pri navajanju pravnih virov (zakonov in drugih) upoštevajte običaje, npr. sledeče:

* z navajanjem vseh Uradnih listov, v katerih so bili objavljene spremembe predpisa

*- Zakon o socialnem varstvu (ZSV), Uradni list RS, št. 54/92, 56/92-popr., 13/93-ZP-G, 42/94-OdlUS; 1/99-ZNIDC, 41/99-A, 36/2000-ZPDZC, 54/2000-ZUOPP, 26/01-B, 110/02-ZIRD, 2/04-C, 7/04-popr., 69/05-OdlUS, 21/06-OdlUS, 105/06-D, 114/06-ZUTPG, 3/07-UPB2*

- *Pravilnik o standardih in normativih socialnovarstvenih storitev (Uradni list RS, št. 52/95, 2/98, 61/98, 19/99, 28/99-popr., 127/03, 125/04, 60/05, 120/05-OdlUS, 2/06-popr., 140/06, 120/07)*

ali

* z navajanjem prvega Uradnega lista, kjer je bilo objavljeno besedilo in dostavkom »in nasl.«, ter navedbo morebitnega uradnega prečiščenega besedila

*- Zakon o socialnem varstvu (ZSV), Uradni list RS, št. 54/92 in nasl., 3/07-UPB2*

Ko prvič navajate zakon, predpis ga navedite s polnim imenom in navedbo uradnih listov, nato pa v nadaljevanju uporabljajte le ustrezno kratico zakona (npr. ZSV).

Struktura naloge:

1. Opredelitev dejanskega stanja (opis življenjske situacije uporabnice ali skupine uporabnic) na podlagi informacij, ki ste jih dobili od uporabnice (skupine uporabnic) in/ali na podlagi dokumentacije.
2. Relevantna pravna podlaga (navedete in kratko povzamete dele zakonov (ne »copy-paste« členov) in pravne norme (tudi ustavne norme, norme mednarodnega prava, človekove pravice), ki se nanašajo na takšno dejansko stanje, ki urejajo obravnavani primer, povzamete (ne »copy-paste« členov) tudi kako ta pravna ureditev ureja položaj, kako relevantne pravne norme učinkujejo v konkretnem primeru, rešujejo (ali ne) dano situacijo.
3. Pravna rešitev problema (s pravnimi argumenti) – kaj ste (iz preučenega) ugotovili in bi na podlagi tega npr. lahko predlagali uporabnici ali skupini uporabnic.
4. Kritični pogled na zakonsko ureditev situacije in predlog sprememb. Izpostavite probleme, morebitne nejasnosti, pravne praznine ipd., pozorni bodite tudi na pojave družbene neenakosti in izključenosti na zakonski ravni ipd.